દ્રોણ યુધિષ્ઠિર પાસે બુદ્ધિપુર:સર ગયા છે. યુધિષ્ઠિર પ્રતિપક્ષમાં છે; યુદ્ધમાં જય મેળવવા માટે તે બધા પ્રયત્ન કરી રહ્યો છે; આપણને ઠાર મારવા માટે તેણે આપણા ઉપર વારંવાર હુમલા રચ્યા હતા; તેમજ, દુર્યોધનને યુદ્ધમાં જય મળે તે ખાતર આપણે યુધિષ્ઠિરને પકડી લાવવા માટે બધા પ્રયત્નો કર્યા હતા; અભિમન્યુવધમાં આપણે સારી પેઠે હાથ આપ્યો હતો; યુધિષ્ઠિરને ઠાર મારવા માટે આપણે તેના પર બ્રહ્માસ્ત્ર યોજ્યું હતું; . . . દ્રોણ આમાંની એક પણ વાત વીસર્યા નહોતા. તેમ છતાં આ બધું બાજુએ મૂકીને યુધિષ્ઠિર મને સાચી વાત કહેશે એવી દ્રોણની મનોમન ખાતરી હતી. . . . આ માણસ જૂઠું બોલે ? સાડા ત્રણ ઘડીના રાજ માટે ? તે પણ મારી સાથે ? અશક્ય !